作者:李白
標題:遊溧陽北湖亭望瓦屋山懷古贈同旅
內容:朝登北湖亭，遙望瓦屋山。天清白露下，始覺秋風還。遊子託主人，仰觀眉睫間。目色送飛鴻，邈然不可攀。長籲相勸勉，何事來吳關。聞有貞義女，振窮溧水灣。清光了在眼，白日如披顏。高墳五六墩，崒兀棲猛虎。遺跡翳九泉，芳名動千古。子胥昔乞食，此女傾壺漿。運開展宿憤，入楚鞭平王。凜冽天地間，聞名若懷霜。壯夫或未達，十步九太行。與君拂衣去，萬裡同翱翔。